Oktubre 1 – 15, 2013


Megan Young


Maja Salvador & Kim Chiu


Rosanna Roces


Marian Rivera
Miss World Megan Young – Lalong kahangahanga sa paggamit ng sariling wika
"Megan Young nailed it!" Ganoon ang isa sa mga mensaheng tinanggap namin noong Sabado ng gabi nang masungkit ng ating kinatawan sa Miss World na si Megan Young ang titulo sa pinakaunang pagkakataon.
Napakaganda naman kasi ng dalaga noong gabing iyon. Sumusubo ang kaniyang kagandahan. Bukod pa sa matalino siyang sumagot at kung makarampa ay akala mo wala nang bukas pang susunod.
Sa mahigit na isandaang kandidata sa Miss World ay ang ganda at talino ni Megan ang naglampaso sa kanilang lahat. Ganoon na lang ang pagbubunyi sa kaniya ng mga kababayan nating matagal nang nagtatrabaho sa Indonesia. Ibang klase talagang sumuporta ang mga Pinoy sa kanilang mga kababayan.
Sa umpisa pa lang ng labanan ay alam mo nang makakakuha ng posisyon si Megan. Isa kasi siya sa mga nangunguna sa botohan. Pumuwesto rin siya sa mga challenges sa pre-pageant.
Tingnan mo nga naman ang buhay. Parang kailan lang ay nakikita lang namin si Megan Young sa bakuran ng TV5 na kumokolekta ng kaniyang talent fee. Huli siyang napanood bilang kontrabida sa Misibis Bay na pinagbidahan ni Ritz Azul. Ngayon ay mayroon na siyang maipagmamalaking titulo sa kumpetisyong pambuong mundo. Sa labanan na ngayon pa lang tunay na pinagreynahan ng isang Pilipina.
Sa isang pagkakataong sikat na sikat ang Pilipinas sa kung ano-anong katiwalian ay may isang pangsalit na magandang balita tungkol sa ating bayan; ang pagiging Miss World ni Megan Young, isang dalagang mula sa isang mahirap na bansa na tulad ng Pilipinas.
Isang malaking karangalan para sa ating bansa ang bitbit ni Megan Young sa kaniyang pagbabalik. Nagpunta siya sa Indonesia na nangangarap lang, pero ngayon ay isang reyna na siya sa kaniyang larangan.
Gusto namin siyang palakpakan dahil sa kaniyang tagumpay ay hindi niya kinaligtaan ang pagiging Pinoy. Nagpasalamat siya sa ating mga kababayan sa sarili nating wika. Kahanga-hanga si Megan Young. Minsan pa ay mabuhay ang lahing Pinoy!
Sen. Jinggoy at Sen. Bong – Kinukutya ng mga bashers sa social media
Masyadong malupit ang social media. Mula nang lumaganap na ang Twitter, Facebook at Instagram at iba pang porma ng malayang pag-oopinyon ay wala nang kalaban-laban ang mga personalidad na napagtitripang ilampaso ng mga walang habas sa pagkokomento.
At maaasahan nang hindi makalulusot ang pamilya nina Senador Jinggoy Estrada at Senador Bong Revilla sa mga bashers na ginagawa silang almusal, pananghalian at hapunan sa social media dahil sa pagkasangkot ng kanilang mga pangalan sa Pork Barrel Scam.
Hindi pa man nagsisimulang rumolyo ang imbestigasyon kung totoo bang may dapat silang panagutan ay tinitilad-tilad na ang kanilang imahe at pagkatao sa social media. Pati ang kanilang mga anak ay pinupuntriya rin. Walang pinatatawad ang mga bashers.
Napakiusapan naming maupo para sa isang panayam ang panganay na anak nina Senador Jinggoy Estrada at Precy Ejercito, ang konsehal na rin ngayon ng San Juan na si Janella. Ang kabuuan ng aming interbyu sa kaniya ay mapapanood sa Showbiz Police ng TV5.
Hindi na bago kung tutuusin para kay Janella ang ganito dahil noong makulong ang kaniyang lolo at ama ay nakaranas din siya ng mga karanasang gustung-gusto na niyang kalimutan pero bumabalik-balik pa rin.
Pero iba ang noon sa ngayon dahil nasa wastong gulang na siya. Ramdam na ramdam na niya ang masasakit na komentong ipinatutungkol sa kanilang pamilya, pati nga ang bunso niyang kapatid na pitong taong gulang pa lamang ay hindi rin nakaligtas sa social media.
May nag-imbento ng kuwento na may hawak daw na cellphone ang bunsong si Jill. Mayroon daw humihiram ng phone ng bata na tinanggihan naman nito, kaya ang sabi ng humihiram ay bahagi ng ipinambili noon ang pera ng kaniyang mga magulang.
Paliwanag ni Janella, "Tinanong po agad ng mommy ko ang kapatid ko kung may ganoong nangyari, pero ang sabi ni Jill, wala raw. Saka seven years old pa lang po siya. Hindi sila allowed na magdala ng phone sa school. Wala rin pong nangyaring ganoong scenario.
"Nakakalungkot lang dahil napakabata ng kapatid ko, pero iginawa na rin siya ng kuwento. Sabi niya sa mom ko, 'It's not true po, I'm not lying. Di ba po, sabi n'yo, masamang mag-lie?'
"Marami pang kuwentong hindi naman totoo, pero pinalalabas nilang nangyari talaga, kaya galit na galit ang mommy ko," pahayag ng magandang panganay nina Senador Jinggoy at Precy.
Noong araw ng Lunes, nang ihayag na kung sinu-sino ang mga mambabatas na idinadamay sa kasong plunder ay tinawagan ni Precy Ejercito ang kaniyang mga anak, sabay-sabay silang magsisimba.
Malayo sa altar ang napuwestuhan nila, sa may gilid ng simbahan, pero dinig na dinig mula doon ang mga sinasabi ng pari. Pagkatapos lang nang ilang minuto ay narinig nilang mag-iina, may kulay-pulitika na ang mga pananalita ng pari, tungkol na Pork Barrel Scam ang sermon ng alagad ng simbahan.
Sabi ng pari, "Ang mga pulitikong sangkot ngayon sa Pork Barrel Scam, may nagdarasal pa kaya para sa kanila? Mayroon kayang nag-aalay ng panalangin para sa mga ganoong klase ng tao?"
Dinig na dinig iyon ng mag-iina ni Senador Jinggoy. Ang pakay nila sa pagpunta roon ay ang ipagdasal ang kanilang padre de pamilyang iniuugnay sa kaso, pero ang mismong pari pa pala ng simbahan ang mariringgan nila ng ganoon kasasakit na pananalita. Nasaan na nga naman ang separasyon ng estado at ng simbahan?
Sa kabila ng mga ganoong karanasan ay pilit pa rin nilang inuunawa ang mga taong kung makapaglampaso sa kanilang imahe ay parang wala nang bukas pa.
At kahit matitinding pangungutya na ang ipinakakain sa kanilang pamilya ng mga taong hindi naman sila kilala nang personal ay matindi pa rin ang paninindigan ni Precy Ejercito.
Totoo, kaibigan niya si Janet Napoles. Matagal na niyang kaibigan ang naging ugat ng kasong hinaharap ngayon ng kaniyang asawa. Ang bintang na kaso sa kaniyang mister ay hindi sapat na dahilan para talikuran niya ang kanilang pagkakaibigan ni Ginang Napoles.
Paninindigan ang tawag doon.
Kim Chiu at Maja Salvador – Patuloy pa rin ang giyera dahil kay Gerald
Hanggang ngayon pala ay hindi pa rin nagagamot ang hidwaan nina Kim Chiu at Maja Salvador. Wala tayong nababasang pagpaparinigan nila. Hindi na sila nag-aaway nang lantaran, pero ang tensiyon ay nandoon pa rin sa mga pagkakataong nagkakasama sila.
Kuwento ng aming source mula sa ABS-CBN ay alam na ng kanilang staff ang gagawin kapag nagkasama sa isang show ang dalawang young stars na dating magkaibigan pero pinaghiwalay ng pakikipagmahalan.
Dating karelasyon ni Gerald Anderson si Kim, pero minahal ni Maja, talagang biniro ng kapalaran ang magkaibigang ito. Minasama ng kampo ni Kim ang pakikipagrelasyon ni Maja kay Gerald. Katwiran naman ng mga kakampi ni Maja ay kailan pa naging krimen ang magmahal, kaya tumagal ang kanilang alitan ni Kim.
"Kapag magkasama sila sa isang okasyon o sa isang show, kailangang magkalayo ang mga dressing room nila, saka hanggang maaari, e, hindi sila dapat magkasama sa isang production number.
"Or kung talagang hindi na maiwasang magkasama sila sa isang prod number, e, kailangang magkalayo sila, mayroong nakapagitna sa kanilang dalawa. Nakakaloka, hanggang sa trabaho, kailangang ingatan ang dalawang babaeng iyon!" kuwento ng aming source.
Pero isang araw ay siguradong maaayos din ang lahat para kina Kim at Maja. Imposible namang hindi lumambot ang puso nila sa bawat isa dahil dati silang magkaibigan.
Hindi pa lang siguro panahon, pero pasasaan ba't magkakasundo rin sila. Hindi pa siguro handang magbaba ng pride sina Kim at Maja sa mga panahong ito.
Nang dahil sa pag-ibig. Nakakalungkot.
Raymart Santiago – Naglahad na ng mga kapintasan ni Claudine sa korte
Siguradong nawindang ang kampo ni Claudine Barretto nang ihain na ni Raymart Santiago ang kaniyang mga depensa at ebidensiya bilang pagtatanggol sa kaniyang sarili sa mga ibinabatong akusasyon laban sa kaniya ng aktres.
Kung noon ay si Claudine ang sugod nang sugod at nananatiling tahimik lang ang kaniyang mister, nang mapuno na si Raymart at sa kaniyang pakiramdam ay parang nawawala na sa tamang huwisyo ang ina ng kaniyang mga anak ay kinailangan na niyang kumilos. Isinumite niya sa korte ang mga larawan at iba pang ebidensiyang magdidiin kay Claudine.
Ang sabi noon ni Claudine ay mabigat daw ang mga kamay ni Raymart. Binubugbog daw ito ng aktres. Mayroon pa ngang mga larawang ipinakita si Claudine na magpapatotoo sa kaniyang mga sinasabi.
Pero sa resbak ni Raymart ay nagulat ang mas nakararami. Si Claudine pala ang mahilig manakit kapag nagtatalo silang mag-asawa. Naging ebidensiya ang mga retrato ng aktor na puro kalmot at sugat ang iba't ibang bahagi ng kaniyang katawan.
Inilabas na rin ni Raymart ang kuwento na nagdodroga si Claudine kahit sa harap ng kanilang mga anak. Pati ang pagkakaospital noon ni Claudine nang dahil sa droga ay naisumite ng actor. Mayroon pang retrato si Claudine na nagsasaksak ng ipinagbabawal na substance.
Ngayon na ang pinakamatinding anggulo ng away ng mag-asawa, napaluha si Raymart pagkatapos niyang ipagtanggol ang kaniyang sarili, hindi kasi niya inasahan na hahantong sa ganito katinding punto ang dating maayos nilang relasyon.
Rosanna Roces – Laos na'y bastos pa rin, wala talagang breeding
Sa halip na makakuha ng simpatya dahil pawala na nga ang kaniyang karera ay mas dumami pang naiinis ngayon kay Rosanna Roces dahil sa kaniyang pagtatapang-tapangan.
Sa pinakahuling panayam namin kay Osang sa Showbiz Police ay itinanong namin sa kaniya kung bakit nag-post siya sa Facebook na kay Senator Bong Revilla dapat kolektahin ng GMA-7 ang pambayad niya sa danyos dahil natalo nga siya sa kasong breach of contract na isinampa laban sa kaniya ng network.
Marami kasing naasiman sa kaniya sa ipinost niyang iyon. Maraming nagalit sa aktres, lalo na ang mga taong malapit sa aktor-politiko na tulad ni Manay Lolit Solis.
Ang sabi ni Osang ay biro lang daw naman ang ginawa niya. Wala raw siyang planong insultuhin o husgahan ang balae niyang hilaw. Nagbibiro lang daw talaga siya.
Dahil doon ay umani ng kaliwa't kanang pagbatikos si Rosanna. Maraming nagdiin na hanggang ngayon daw ay wala pa rin siyang ipinagbabago, mayabang pa rin siya na tulad nang dati noong sikat pa siya.
Sabi ni Sonia Francisco, kaibigan naming designer, "Wala pa rin siyang pagbabago. Bastos pa rin siya at alam mong nagkapangalan lang, pero huwag mo siyang hahanapan ng breeding dahil wala ka talagang matatagpuan sa kaniya.
"Di ba naman napakasarap niyang tuktukan sa ulo? Gawin bang biro ang isang senaryong halos ikapugto na ng hininga ng mga nagmamahal kay Senador Bong? Mayabang pa rin si Osang, kaya sa halip na maawa ka sa kaniya dahil waley na ang career niya, e, maiisip mo pa tuloy na mabuti nga sa kaniya ang mga nangyayari ngayon!" naiinis na komento ng aming kaibigan.
Sa totoo lang, sana nga ay magkaroon ng isang magandang paggising si Rosanna Roces para mauntog siya sa katotohanan na sayang na sayang siya at ang kaniyang karerang basta na lang niya pinabayaan.
Marian Rivera – Maganda na'y masinop pa sa pera
Dalawang beses na naming nadadatnan sa shop ni Bambbi Fuentes si Marian Rivera. Noong una ay walang-wala siyang make-up, pero nagmumura pa rin ang kaniyang ganda. Habang nagpapaayos siya ay nasa kaniyang tabi lang si Dingdong Dantes at matiyagang naghihintay na matapos siya.
Ang ikalawa ay noong Linggo ng tanghali, naka-make-up si Marian, lalong nagsusumigaw ang kaniyang kagandahan na iilan lang ang mayroon. Payat na payat siya ngayon. Ayon sa dalaga ay nineteen inches na lang daw yata ang baywang niya. Kinailangang daw niyang magdiyeta dahil kinunan siya nang naka-two piece lang sa isang magazine.
Pag-alis ni Marian ay may nagbulong sa amin. Napakasinop daw sa pananalapi ng dalaga. Huminto man siya sa pag-aartista isang araw ay hindi na siya maghihirap dahil sa dami ng kaniyang naipundar ngayon mula sa kaniyang pagsusumikap.
"Para siyang si Willie Revillame, may pinupuntahan ang mga pinaghihirapan niya. Dati na siyang maraming lote dahil sa laki sa lola si Marian, siya ang nagmana noon. Pinatayuan niya iyon ng mga apartment na kumikita na noon pa, pero nagdadagdag pa siya.
"Kung lahat ng artista, eh, kapareho nina Marian at Willie, wala tayong makikitang mga artistang dating nahihiga sa salapi, pero nang lubugan ng araw, eh, ni walang naitago para sa future nila," pahayag ng aming kausap.
Napakaliit ng mukha ni Marian. Parang sa isang suntok lang ay makakatulog agad siya. Mayroon o walang make-up ay lutang ang kagandahan ng dalagang ito na alam mong maligayang-maligaya dahil maayos at marespeto ang relasyong namamagitan sa kanila ni Dingdong Dantes. – CSF
More Articles...
- Cristy Per Minute • Setyembre 16-30, 2013
- Cristy Per Minute • Setyembre 1-15, 2013
- Cristy Per Minute • Agosto 16-31, 2013
- Cristy Per Minute • Agosto 1-15, 2013
- Cristy Per Minute • Hulyo 16-31, 2013
- Cristy Per Minute • Hunyo 16-30, 2013
- Cristy Per Minute • Mayo 16-31, 2013
- Cristy Per Minute • Mayo 1-15, 2013
- Cristy Per Minute • Abril 16-30, 2013
- Cristy Per Minute • Abril 1-15, 2013